ОЩЕ НЯКОЛКО ДУМИ ЗА КУЛТА КЪМ ЕНИХАН БАБА 
В СРЕДНИТЕ РОДОПИ 
Росен Малчев 
Асоциация за антропология, етнология и фолклористика „Онгъл“ 


Фолклорните представи за сакралните владетели на света на бъл- 
гаромохамеданите от среднородопската област Горен Рупчос могат 
да бъдат разгледани в рамките на обособен модел, който се нами- 
ра в отношения на взаимно допълване с други модели, изграждащи 
същността на фолклорната концептуална картина!. Той се отличава 
с висока степен на сакралност и това определя неговата ниска ва- 
риативност. Най-тясна е връзката му с представите и вярванията за 
„Оня свят‘. Стабилността на фолклорния модел за сакралните вла- 
детели на света се дължи на връзките между неговите елементи, т.е. 
на структурата му. Именно тя осигурява наследствеността и конти- 
нюитета в развитието на модела, независимо от смяната на елемен- 
тите му при историческата промяна на религиозната доминанта на 
фолклорната менталност. 

Локалните форми, наблюдавани в Горен Рупчос, са резултат от 
продължителното съсъществуване, контаминиране и взаимно до- 
пълване на дохристиянски, християнски и мохамедански реалии. 
Причина за това е историческата съдба на българите мохамедани в 
Средните Родопи. Налагането на мохамеданството в района прекъсва 
доминацията на православното християнство в местната фолклорна 
култура и така „освобождава“ цели масиви от структурата на дохрис- 
тиянската менталност. Същевременно, мохамеданският религиозен 
светоглед не успява да се наложи като водещ на всички ментални 
равнища. В резултат на това в културата на българомохамеданските 
общности се откриват множество следи от домохамеданския стадий 
на развитие с цялото богатство на християнизирани в различна сте- 
пен дохристиянски представи и вярвания. 

Въз основа на записаните материали, във фолклорния модел за 
владетелите на света на българите мохамедани от Горен Рупчос мо- 
гат да бъдат обособени две семантични вериги. На пръв поглед, те са 
резултат от динамиката на два процеса в развитието на фолклорната 

менталност: 1. Отваряне, разширяване, обобщаване; 2. Затваряне, 
съсредоточаване, конкретизиране. При по-внимателно вглеждане се 
открива, че се разграничават и по друг признак - степента на не- 
разчлененост на предмета и сакралните персонажи, към които се е 
създало (или се създава) сакрално отношение. Първата семантич- 
на верига се отличава с висока степен на неразчлененост, втората 
- с по-ниска. Между тях могат да бъдат потърсени и отношения на 
йерархичност, но абсолютизирането на този подход представя ед- 
ностранчиво сложната структура на местната концептуална карти- 
на. Трябва да се подчертае, че както всяко явление във фолклорното 
ментално пространство, така и сакралните владетели на света имат 
амбивалентна природа. Те съществуват в различни хипостази и се 
възприемат от вярващите едновременно като членове и на двете се- 
мантични вериги. Това в особена степен важи за трансцендентното 
Божество „Аллах“/“Господ“, което според представите на местните 
българи мохамедани се отъждествява с всяка частица от видимия и 
невидимия свят. 

Към първата семантична верига спадат сакралните владетели 
„Пейгамбер“ („Пайгамбер“) и „Азрайл“, а към втората – „Енихан 
Баба“, „Гёрге“, „Саръ Бдба“ и „Арйз Баба“. 

Настоящето изследване е посветено на „Енихан Баба“. То дораз- 
вива някои от идеите, предложени в разработките на Р. Малчев, Е. 
Балабанова и Цв. Димитрова“. Същевременно изгражда нови хипо- 
тези за произхода и същността на героя. 

В рамките на теоретичното моделиране на проблема могат да бъ- 
дат обособени пет пласта в представите и вярванията за „Енихан 
Баба“: 

1. Фолклорно-митологичен; 
2. Религиозно-култов; 

3. Фолклорно-обреден; 

4. Фолклорно-исторически; 
5. Литературно-исторически. 

От тях най-разискван, но на практика най-слабо проучен е пър- 
вият. Важността му за разбирането на произхода и същността на 
сакралния персонаж „Енихан Баба“ се състои в това, че в него се 

съдържат някои основни отговори на въпроса как българомохамеда- 
ните от Горен Рупчос опредметяват своята вяра в трансцендентното 
Божество и неговите сакрални хипостази. Поради това фолклорно- 
митологичният пласт е избран за основен ракурс на предлагания 
текст. По-конкретно тук се разглежда мястото на „Енихан Баба“ в 
семантичните вериги на местния фолклорен модел за сакралните 
владетели на света. 

Присъствието на героя във втората семантична верига се доказва 
от всички фолклорни записи, направени в Горен Рупчос. Същевре- 
менно в тях се откриват факти, които разкриват връзката му с т. нар. 
„Пейгамбер“ („Пайгамбер“) от първия семантичен кръг. 

Някои наративни текстове, отразяващи този аспект на местната 
фолклорна вяра, съдържат древната митологема за борбата на Бо- 
жеството с неговия Антагонист. Те интерпретират общобългарския 
сюжетен тип „Враговете на Божеството Го преследват, за да Го 
убият. То се скрива в хралупа. Паяк се опитва да Го спаси (спа- 
сява Го) като оплита паяжина на входа“, отразен в каталога на 
българските фолклорни приказки под № 967. Според съставителите 
на справочника, той има фолклорен произход, но се разпространява 
и по книжовен път. Известни са записи от Гърновско, Пазарджишко, 
Гюмюрджинско (дн. в Р Гърция), Прилепско (дн. в Р Македония), 
Ловешко”. 

В етиологична легенда от Сулювска махала на с. Джурково „Вра- 
говете („арисъзьете“) гонят Божеството („Пейгамберът“). То се 
скрива в хралупа, а паякът Го прикрива с паяжина на входа й. 
Яребицата издава скривалището на Божеството. Враговете Го 
убиват, а яребицата гази и кълве (яде) от кръвта Му. Оттогава 
клюнът и краката й остават завинаги червени.“ Познати са още 
два варианта на този текст - от съседното с. Лъкавица. Единият е 
сюжетно разгърнат отговор на въпроса защо ,„(у)руспията“ (разва- 
лената жена, курвата) като функционален заместник на яребицата е 
прокълната от Аллах, а паякът и гълъбът са благословени”. В него 
гоненият герой е определен като един от „мислиманите“, а гони- 
телите са „българите“ (разбирай българите християни). Посочен е 
и резултатът от евентуалното намиране и убийство на персонажа: 

„Кога ньега прибийът, нема да има мюсюлманскъ държавъ.“ Вто- 
рият текст много по-плътно повтаря сюжета на джурковската леген- 
да*. Разликата е, че тук преследваното Божество е наречено с по-пъл- 
ното име „Авель Пейгамбер Моамед Алъ Мусъ Алъ“. 

Разглежданият сюжетен тип спира вниманието на различни из- 
следователи. Според В. Н. Топоров, „са известни разкази за това 
как паякът спасил младенеца Христос от жестокостта на Ирод 
(срв. аналогичните мотиви за спасението от врагове на Давид, Мо- 
хамед с помощта на паяка и изплетената от него паяжина). ‘. М. 
Филева го определя като мотив и твърди, че прозаичните текстове, 
където той се съдържа, „са наследници на стари предания, в които 
присъствува индоевропейския космогоничен мит.“ „Мотивът... 
е взел от старата космогонична сюжетна основа момента, изо- 
бразяващ Божеството (света) в критична ситуация. То е запла- 
шено от силите на мрака, не може само да установи равновесие 
и прибягва до чудесна помощ, за да предотврати застрашаващия 
света Хаос. “" Доказателство за древността на сюжетния тип е и 
мястото, където намира убежище сакралният персонаж. Може да 
се предположи, че хралупата (пещерата) в разглежданите текстове 
е фолклорна изява на митологемите „Хранилище/майчина утро- 
ба“, „Вход към Отвъдния свят“ и др. Вариант на представяне на 
същия сюжетен тип документира и М. Цепенков в Прилепско (дн. Р 
Македония). Той обаче е приказен и в него героите не действуват в 
сакрален контекст”. 

В друг текст от с. Лъкавица „Пейгамберът“ („Пайгамберът“) 
убива яребицата. Този нов сюжетен развой на митологемата за бор- 
бата на Божеството с Антагониста е закрепен топонимно в ономас- 
тичното пространство на Средните Родопи. „Пейгамберът“ („Пай- 
гамберът“) се намира на „Енихан тепе“ и оттам убива яребицата, 
която е на вр. „Чил тепе“ (дн. вр. Преспа), с древното оръжие „кус- 
тамлък“. Това обяснява защо първата съставка на оронима „Чил 
тепе“ произлиза от тюрската дума „«П“ - сива яребица"“. 

Тези фолклорни сведения щяха да са изолирани едни от други с 
оглед на целите на настоящата работа, ако не съществуваха записи 
на представи и вярвания, според които не „Енихан Баба“, а самият 

„Пейгамбер“ („Пайгамбер“) живее и е погребан на връх „Енихан 
тепе“. В тях е подчертана разликата между двата сакрални пер- 
сонажа - „Пейгамберът“ („Пайгамберът“) от първата семантична 
верига е представен като трансцендентното Божество, Владетеля на 
света, докато „Енихан Баба“ от втората е показан като човек, ма- 
кар и надарен със свръхчовешки, сакрални качества. Това насочва 
към хипотезата за генезис на представите и вярванията за „Енихан 
Баба“ като хипостаза на сакралния владетел на света „Пейгамбер“ 
(„Пайгамбер“). 

В подкрепа на казаното дотук идва съдържанието и на още една 
етиологична легенда от Лъкавица. В нея са развити две основни сю- 
жетни линии. Едната реализира общоразпространения библейски 
и кораничен мотив „Аврамова (Ибрахимова) жертва“! . Другата 
опредметява местните фолклорно-митологичните представи и вяр- 
вания за това как „Врагът“ (в см. на Антагониста на Божеството) 
изгубва едното си око. Важни за изложението в случая са два фак- 
та: 1. Кои са героите на текста?; 2. Къде се извършват основните 
действия, описани в него? Според информаторката, функциите на 
древния Авраам (Ибрахим) са поети от „Пейгамберан“, а на Исаак 
- от сина му. „Врагът“ е този, който се опитва да отклони момчето 
от доброволното му съгласие да бъде принесено в жертва от баща 
си. В резултат на противопоставянето между момчето и „Врага“, 
то хвърля камък и изважда завинаги едното му око. Топосът, където 
трябва да се осъществи жертвоприношението, е „оная барчина на 
Енихан“. Пътят към барчината пък е мястото, където „Врагът“ ос- 
тава без око. 

В заключение може да се обобщи следното: Сюжетното интер- 
претиране на митологемата за борбата на Божеството - „Пейгам- 
бера“ („Пайгамбера“) / „сина на Пейгамбера“ І „Енихан Баба“ с 
неговия Антагонист - „враговете („арисъзьете“) / „прабицана“ 
/ „(у)руспйяна“ / „Врагън“ в неприказния репертоар на българите 
мохамедани от Горен Рупчос е свидетелство за специфичния тип на 
местния фолклорен модел за сакралните владетели на света. В не- 
говата семантика се наблюдава „отстъп“ от семантичното равнище 
на двете монотеистични религии - християнство и мохамеданство 

- към по-стари митологеми, в които Земен - Космически владетел 
са антагонисти в по-общото „владетел“. Техният двубой се осъщест- 
вява в митологичното средоточие на света - върхът „храм - вмес- 
тилище - светилище“. Вероятно, местната менталност търси опора 
в до-монотеистичната основа на фолклорния модел за света, за да 
адаптира към него новите, синонимни по същество представи. Тя 
остава монотеистична, но нейното градиво съхранява реликтите на 
„ставането, преминаването“ от едни културно-цивилизационни нор- 
ми към други. Така се осигурява континюитет в поддържането на 
местните дохристиянски, християнски и мохамедански традиции. 

